B. Osobitná časť

K článku I 
 
K bodu 1.
Zosúladenie používania pojmu "bezpečnosti". Ide o legislatívno-technickú úpravu.
 
K bodu 2.
V ustanovení sa  dopĺňa definícia základnej požiadavky na ochranu bezpečnosti a zdravia, pričom sa v súlade so smernicou  2009/127/ES, ktorá mení a dopĺňa  smernicu 2006/42/ES pokiaľ  ide o strojové zariadenie na aplikáciu pesticídov, pridáva k týmto požiadavkám aj aspekt ochrany životného prostredia. Účelom tejto úpravy požiadaviek na strojové zariadenie je vytvorenie technicko-predpisového základu umožňujúceho dosiahnuť jeden z cieľov smernice 2009/128/ES zameraný na trvalo udržateľnejšie využívanie pesticídov spolu so znížením rizík pre ľudské zdravie a životné prostredie. Ide najmä o zníženie, resp. elimináciu  rizika ich nadmerného alebo nekontrolovateľného využívania, formulovaním  požiadaviek na konštrukciu aplikátorov pesticídov, nastavenie dávkovania prispôsobiteľného typu používaného pesticídu a kontrolovateľného obsluhou zariadenia, požiadavky na narábanie s takýmto strojovým zariadením, jeho údržbu a servis. Tieto požiadavky sa uvádzajú v kapitole 2.4  prílohy preberanej smernice a prevzaté do právneho poriadku sú využitím aproximačných odkazov v nariadení vlády č. 436/2008 Z. z.. Vzorovým riešením týchto požiadaviek, reflektujúcim stav vedy a techniky sú harmonizované technické normy, ktoré súčasne vytvárajú predpoklad zhody s tými požiadavkami  nariadením vlády, ktoré sa na výrobok vzťahujú. Výrobca však môže požiť aj iné technické riešenia, avšak zo sprievodnej dokumentácie, ako aj návodu na používanie, údržbu a čistenie aplikátorov, ako aj ich častí musí byť zrejmé, že pri navrhovaní a konštrukcii zariadenia  zohľadnil stav vedy a techniky vo väzbe na predpokladaný účel, vrátane druhu pesticídov a vymedzil podmienky používania zariadenia tak, aby nedochádzalo k nežiaducemu poškodeniu životného prostredia. 
 
K bodu 3.
K požiadavkám, za splnenia ktorých je možné strojové zariadenie, na ktoré sa vzťahuje nariadenie vlády č. 436/2008 Z. z. uvádzať na trh alebo do prevádzky, sa pridáva požiadavka, aby tam, kde to je možné, strojové zariadenie neohrodzovalo ani životného prostredie. Pôvodná požiadavka sa vzťahovala na bezpečnosť osôb, domácich zvierat alebo iného majetku. Vzhľadom na to, že dôsledkom novely sa  ochrana domácich zvierať ako zložky životného a pracovného prostredia rozšírila, keďže výrobca musí pri eliminácii nežiaducich vplyvov na životné prostredie brať do úvahy aj domáce zvieratá, ktoré sa môžu vyskytnúť v dosahu aplikácie pesticídov a ich množina je širšia ako pri bežnom strojovom zariadení, treba rozlišovať domáce zvieratá, ktoré sú súčasťou majetku a hospodárske zvieratá používané ako výrobný prostriedok, ktoré treba chápať ako iný majetok  
 
K bodu 4.
Vzhľadom na to, že sa týmto návrhom zavádzajú nové požiadavky na ochranu životného prostredia vzťahujúce sa na uvádzanie nových strojových zariadení na aplikáciu pesticídov na trh alebo do prevádzky a že podľa dôvodovej správy Európskej komisie spracovanej k návrhu preberanej smernice sú tieto doplňujúce základné požiadavky povinnými opatreniami, ktorých zámerom je zabezpečiť, aby výrobky zbytočne neohrozovali životné prostredie, bolo potrebné doplniť ich aj do povinnosti výrobcu alebo splnomocnenca, ktoré v prípade aplikátorov pesticídov musia splniť pred ich uvedením na trh. 
 
K bodu 5.   
Ustanovenie upresňuje, že prijímanie opatrení na zamedzenie voľného pohybu strojových zariadení, ktoré napriek označeniu CE nespĺňajú požiadavky ochrany zdravia a bezpečnosti, sa týka aj životného prostredia, pokiaľ ide o požiadavky vzťahujúce sa na aplikátory pesticídov.
 
K bodu 6.
Novelizačným bodom sa zosúlaďuje znenie transpozičného odkazu podľa čl. 27 ods. 2 Legislatívnych pravidiel vlády SR.
 
K bodu  7.   
Dopĺňa sa transpozičná príloha o smernicu 2009/127/ES.

K článku II
 
Ustanovuje sa účinnosť v súlade s preberanou smernicou.